Maud̶e Jesús baara nibabadaurã Simón Pedro maud̶e maucha ab̶a Jesús kaad̶e wãsid̶au.
Chi Simón Pedro ome wãd̶a paarerã mechiuba unubachiid̶eeba ichi Jesús kaad̶e ed̶a wãsii paarerã mechiu de dud̶aa.
Maamina Pedro awara poraad̶e ʉkʉ nub̶eesii.
Maud̶eeba chi ichi ome wãd̶a,
chi paare mechiuba unubarii awara wãsii.
Chi poraa nubarii wẽra ome berreaped̶a Pedro ed̶a adoesii.
Mau wẽraba Pedromaa id̶isii:
—¿Bichi sid̶a Jesús baara nibabariiwãeka?
Pedroba panausii:
—Mʉʉwãe.
Maud̶e paare mechiu baita bari trajabadaurãba maud̶e Dachi Akõre de nubadaurãba tʉbʉ pua nub̶usid̶au kũrasãa nub̶uud̶eeba.
Puad̶aped̶a b̶ari topaneed̶aped̶a tʉbʉ kã duaneesid̶au.
Maud̶e Pedro ãchi ome tʉbʉ kã b̶uasii.
Maabae paarerã mechiuba Jesusmaa ãrea id̶isii ichi baara nibabadaurã ʉ̃rʉbena maud̶e ichiba jaradea ua b̶uad̶a ʉ̃rʉbena.
Maud̶e Jesusba panausii:
—Mʉ nau iujãad̶ebenarã daad̶e arakʉd̶e berrea b̶uasii.
Mʉʉba jaradea b̶uasii dachi judiorã araa ãbua imibadau decha maud̶e Dachi Akõre de mechiu dud̶a,
joma dachi judiorã araa ãbua imibadaumaa.
Ab̶a bid̶a mirubia berreabasii.
¿Sakãe mʉʉmaa mau id̶i b̶uma?
Mʉ bed̶ea ũriped̶aad̶amaa id̶iyase.
Maarãba jarad̶aika,
mʉʉba jarabarii kuitaa panuud̶eeba.
Jesusba maka jaraaruud̶e chi nubarii ichi kaita b̶uuba jua jãaba Jesús kĩedarrmaa sĩped̶a jarasii:
—¿Maka panau b̶uka chi paarerã mechiumaa?
Jesusba panausii:
—Mʉʉba bed̶ea kachirua jarasiibʉrã,
mʉʉmaa jarase,
kãare bed̶ea kachirua berreasii.
Maamina mʉʉba jarad̶a biawãra b̶uubʉrã,
¿sakãe mʉ sĩsma?
Maabae Anasba Jesús jua jʉ̃ b̶uu Caifasmaa bʉisii,
ichi paarerã mechiu basiid̶eeba.
Maumisa Pedro wabid̶a b̶ari nub̶uasii tʉbʉ kãaruu.
Maud̶e ẽbẽrarãba ichimaa id̶isid̶au:
—¿Bichi sid̶a jãu ẽbẽra baara nibabariiwãeka?
Pedroba merasii:
—Mʉʉwãema.
Maud̶e paare mechiu baita bari trajabarii ab̶aba Pedromaa id̶isii:
—¿Mʉʉba bichi chi mau ome ne uu nub̶uud̶e unud̶awãeka?
Mau bari trajabarii Pedroba kʉʉrʉ oatutad̶a ome chi ãba basii.
Pedroba waya merasii.
Ara makʉd̶e eterr birusii.